b'\n_START_ARTICLE_\nTMD\n_START_PARAGRAPH_\nTemporomandibul\xc3\xa6r dysfunksjon, TMD er en samlebetegnelse p\xc3\xa5 akutt eller kronisk inflammasjon idet temporomandibul\xc3\xa6re ledd som forbinder underkjeven til hodeskallen. Dysfunksjonen med sine symptomer kan f\xc3\xb8re til kraftig smerte og bevegelseshemming. Pga. at tilstanden beveger seg inn i flere profesjonsomr\xc3\xa5der, derav tannlege, nevrolog, fysioterapeut og psykolog, finnes det flere ulike m\xc3\xa5ter \xc3\xa5 angripe problemet p\xc3\xa5._NEWLINE_TMJ, eller kjeveleddet, kan inneha mange av de tilstander som man ellers finner i andre ledd i kroppen. Det v\xc3\xa6re seg ankylose, artritt, artrose, traume, dislokalisering og neoplasi.\n_START_SECTION_\nSymptomer p\xc3\xa5 TMD\n_START_PARAGRAPH_\nSymptomer p\xc3\xa5 TMD kan variere kraftig og v\xc3\xa6re sv\xc3\xa6rt komplekse. Ofte vil vi finne et klinisk bilde med kombinasjon av flere symptomer fra flere TMJ-komponenter: Muskler, nerver, ligamenter, bein, bindevev og tenner. \xc3\x98resmerter assosiert med hevelse i omliggende vev er ogs\xc3\xa5 et tegn p\xc3\xa5 TMD.\n_START_SECTION_\nMuskler\n_START_PARAGRAPH_\nMuskul\xc3\xa6re symptomer er de vanligste tegn p\xc3\xa5 tilstanden. De to vanligste observasjoner er smerte og dysfunksjon. Dysfunksjon kan manifestere seg som trismus, begrenset gapeevne, og graderes fra mild til alvorlig. I milde former kan dette beskrives som lyder fra leddet ved \xc3\xa5pne- og lukkebevegelse. Dette kan skyldes overbelastning av muskulatur ved overdreven tygging (tyggegummi, neglebiting) eller gnissing (bruxisme)._NEWLINE_Enhver dysfunksjon i muskulatur kan f\xc3\xb8re til endring i tennenes okklusjon. Dette kan f\xc3\xb8re til \xc3\xb8kt belastning p\xc3\xa5 enkelttenner og manifestere seg som slitasje eller til og med tannverk. Dette demonstrerer en av mange sammenhenger mellom TMJ, muskler og okklusjon.\n_START_SECTION_\nKjeveledd, TMJ\n_START_PARAGRAPH_\nKjeveleddet er et av kroppens mest komplekse ledd. Ulikt fra de fleste andre ledd i kroppen har kjeveleddet, i tillegg til rotasjonskomponenten, ogs\xc3\xa5 en annen komponent, nemlig translasjon langs tuberculum articulare. Slitasje p\xc3\xa5 b\xc3\xa5de bein og brusk er vanlig \xc3\xa5 observere ved TMD. Klikking og krepitasjon fra kjeven, sammen med devierende \xc3\xa5pne- og lukkebevegelse er en naturlig f\xc3\xb8lge dersom leddhodet har feil posisjon. Dette f\xc3\xb8rer til at bruskskiven som ligger mellom leddhodet og kraniet blir forskj\xc3\xb8vet, enten anteriort eller medialt._NEWLINE_I et friskt ledd vil ikke noen av kontaktflatene (bein og brusk) ha aktive smertereseptorer. Smerter vil derfor komme fra omliggende vev. Dersom smerten kommer fra selve leddet vil reseptorer automatisk begrense kjevens bevegelse. Videre kan kronisk inflammasjon gi konstante smerte, ogs\xc3\xa5 n\xc3\xa5r kjeven ikke er i bevegelse._NEWLINE_Pga kjeveleddets n\xc3\xa6rhet til \xc3\xb8ret, kan TMJ-smerte ofte bli blandet med smerter fra \xc3\xb8ret. Disse smertene er rapportert i sv\xc3\xa6rt mange tilfeller, og vanligste klage er \xc3\xb8reverk. Alvorlig TMD kan i enkelte tilfeller f\xc3\xb8re til sekund\xc3\xa6r \xc3\xb8reverk. Adekvat behandling kan i disse tilfellene lindre symptomer fra \xc3\xb8ret, eksempelvis smerter/\xc3\xb8resus. P\xc3\xa5 tross av slike kliniske funn, er det mange klinikere som betviler at TMD-behandling kan lindre symptomer fra \xc3\xb8ret.\n_START_SECTION_\nTenner\n_START_PARAGRAPH_\nFeil med tenner og okklusjon kan bidra til \xc3\xa5 utvikle/forverre TMD. Tannmobilitet og tanntap kan komme grunnet \xc3\xb8kt muskul\xc3\xa6r aktivitet og vice versa. Slike endringer i okklusjon kan f\xc3\xb8re til at sammenhengen mellom tenner, muskler og ledd endres. Inflammasjon i tannens pulpa, pulpitt, kan ogs\xc3\xa5 komme dersom tannslitasjen er ekstrem.\n_START_SECTION_\nRestaurering av tannsettets okklusjon\n_START_PARAGRAPH_\nDersom okklusjonen er kompromittert grunnet uteblivende tannbehandling, periodontal sykdom eller traume, m\xc3\xa5 adekvat okklusjon gjenvinnes gjennom restorativ behandling.\n_START_SECTION_\nSmertelindring\n_START_PARAGRAPH_\nEn initiell behandling med tilpasset, hard bittskinne vil i mange tilfeller gi smertelindring, samt gjenvinne tapt funksjon i kjeveleddet. Noen ganger er situasjonen s\xc3\xa5 akutt at det ikke lar seg fremstille en slik skinne. Da vil muskelavslappende og/eller smertestillende medikamenter benyttes for \xc3\xa5 komme i gang med bittskinnebehandling. S\xc3\xa5kalt varm/kald behandling kan ogs\xc3\xa5 myke opp muskulatur og gi \xc3\xb8kt blodtilstr\xc3\xb8mming til leddet, og derfor gi lindring av smerte.'